CELEX: E2014J0018
Language: sk
Date: 2014-12-10 00:00:00
Title: Rozsudok Súdu z 10. decembra 2014 vo veci E-18/14 – Wow air ehf./Islandský úrad na ochranu hospodárskej súťaže (Samkeppniseftirlitið), Isavia ohf. a Icelandair ehf. (Nariadenie (EHS) č. 95/93 – Prideľovanie prevádzkových intervalov na letiskách EHS – Zásah zo strany orgánov na ochranu hospodárskej súťaže – Zrýchlený postup)

4.6.2015   
            
            
               SK
            
            
               Úradný vestník Európskej únie
            
            
               C 183/9
            
         ROZSUDOK SÚDU
   z 10. decembra 2014
   vo veci E-18/14
   Wow air ehf./Islandský úrad na ochranu hospodárskej súťaže (Samkeppniseftirlitið), Isavia ohf. a Icelandair ehf.
   (Nariadenie (EHS) č. 95/93 – Prideľovanie prevádzkových intervalov na letiskách EHS – Zásah zo strany orgánov na ochranu hospodárskej súťaže – Zrýchlený postup)
   (2015/C 183/10)
   Vo veci E-18/14 Wow air ehf./Islandský úrad na ochranu hospodárskej súťaže (Samkeppniseftirlitið), Isavia ohf. a Icelandair ehf. – ŽIADOSŤ o výklad nariadenia Rady (EHS) č. 95/93 z 18. januára 1993 o spoločných pravidlách prideľovania prevádzkových intervalov na letiskách spoločenstva na Súd EZVO podaná Héraðsdómur Reykjavíkur (okresným súdom v Reykjavíku) podľa článku 34 Dohody medzi štátmi EZVO o zriadení dozorného úradu a súdu, Súd EZVO v zložení Carl Baudenbacher, predseda, Per Christiansen (sudca spravodajca) a Páll Hreinsson, sudcovia, vyniesol 10. decembra 2014 rozsudok, ktorého výroková časť znie takto:
   
               1.
            
            
               V článku 4 ods. 1 nariadenia (EHS) č. 95/93 sa vyžaduje, aby štát EHP po konzultácii s uvedenými zainteresovanými stranami vymenoval kvalifikovanú fyzickú alebo právnickú osobu za koordinátora letiska. V článku 4 ods. 2 nariadenia (ESH) č. 95/93 sa vyžaduje, aby koordinátor bol právne aj fakticky nezávislý od všetkých zainteresovaných strán, od ktorých musí byť aj funkčne oddelený. Pokiaľ sú tieto podmienky splnené, štáty EHP majú diskrečnú právomoc pri určovaní postavenia koordinátora. Na základe uvedených zistení je vecou príslušného vnútroštátneho súdu vyvodiť potrebné závery na účel zabezpečenia účinnosti nariadenia (EHS) č. 95/93.
            
         
               2.
            
            
               Postup podávania sťažností stanovený v článku 11 ods. 1 nariadenia (EHS) č. 95/93 nie je povinný. Tento postup preto nevylučuje možnosť, že sťažnosti na základe aspektov týkajúcich sa právnych predpisov z oblasti hospodárskej súťaže môžu byť priamo podané vnútroštátnym orgánom na ochranu hospodárskej súťaže.
            
         
               3.
            
            
               Pokyny týkajúce sa prideľovania prevádzkových intervalov na účely podnietenia hospodárskej súťaže môžu verejné orgány podľa článku 8b nariadenia (EHS) č. 95/93 adresovať leteckým dopravcom, ale nie koordinátorovi. Navyše, vydávať pokyny riadiacemu orgánu letiska by nemalo zmysel. Na rozdiel od prvotného pridelenia prevádzkových intervalov, ktoré je výlučnou zodpovednosťou koordinátora, v nariadení (EHS) č. 95/93 sa nezakazuje presun prevádzkových intervalov po ich pridelení, ak sa to požaduje podľa vnútroštátnych právnych predpisov z oblasti hospodárskej súťaže. Orgány štátu EHP na ochranu hospodárskej súťaže v dôsledku toho môžu vydať pokyny dotknutým podnikom, ak zistia, že je to potrebné podľa právnych predpisov z oblasti hospodárskej súťaže uplatniteľných na vnútroštátnej úrovni alebo na úrovni EHP.